KOMISSION DIREKTIIVI 1999/83/EY,

annettu 8 päivänä syyskuuta 1999,

lääkevalmisteiden tutkimiseen liittyviä analyyttisiä, farmakologis-toksikologisia ja kliinisiä standardeja ja tutkimussuunnitelmia koskevan jäsenvaltioiden lainsäädännön lähentämisestä annetun neuvoston direktiivin 75/318/ETY liitteen muuttamisesta

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon lääkevalmisteiden tutkimiseen liittyviä analyyttisiä, farmakologis-toksikologisia ja kliinisiä standardeja ja tutkimussuunnitelmia koskevan jäsenvaltioiden lainsäädännön lähentämisestä 20 päivänä toukokuuta 1975 annetun neuvoston direktiivin 75/318/ETY(1), sellaisena kuin se on viimeksi muutettuna direktiivillä 93/39/ETY(2), ja erityisesti sen 2 a artiklan 1 kohdan,

sekä katsoo, että

1) farmakologisten ja toksikologisten testien tai kliinisten tutkimusten tuloksia voidaan korvata yksityiskohtaisilla viittauksilla julkaistuun tieteelliseen kirjallisuuteen, jos voidaan osoittaa, että lääkevalmisteen ainesosan (ainesosien) lääketieteellinen käyttö on vakintunutta, lääkkeiden teho tunnustetaan ja niiden turvallisuustaso on hyväksyttävä lääkevalmisteita koskevien lakien, asetusten ja hallinnollisten määräysten lähentämisestä 26 päivänä tammikuuta 1965 annetun neuvoston direktiivin 65/65/ETY(3) 4 artiklan toisen kohdan 8 alakohdan a ja b alakohdan mukaisesti,

2) direktiivin 75/318/ETY 1 artiklan 2 kohdassa säädetään, että mainitun direktiivin säännöksiä sovelletaan "samalla tavoin" niissä tapauksissa, joissa direktiivin 65/65/ETY 4 artiklan toisen kohdan 8 alakohdan a ja b alakohdan mukaisesti esitetään viittauksia julkaistuihin tietoihin (bibliografiset hakemukset),

3) innovaatioita tehdään ja niitä julkaistaan yhä nopeammin ja uusia lääkevalmisteita koskeva yhteisön lääkelainsäädäntö on yhä tiukempaa, minkä vuoksi on tarpeen määritellä tarkemmin bibliograafisiin hakemuksiin sovellettavat edellytykset ja tarkentaa direktiivin 75/318/ETY 1 artiklan 2 kohdassa olevan ilmaisun "samalla tavalla" merkitys,

4) on varmistettava, ettei bibliografisten hakemusten mahdollisuus estä innovatiivisia yrityksiä julkaisemasta tutkimustuloksiaan mahdollisimman nopeasti,

5) siksi on tarpeen säätää yhteisymmärryksessä bibliografisia hakemuksia koskevista yksityiskohtaisista edellytyksistä ja erityisesti määritellä direktiivin 65/65/ETY 4 artiklan toisen kohdan 8 alakohdan a ja b alakohdan mukainen "vakiintunut käyttö",

6) on erityisen tärkeää selventää, että testien ja kokeiden lisäksi myös muihin lähteisiin (markkinoille saattamista seuraaviin tutkimuksiin, epidemiologisiin tutkimuksiin, samanlaisilla valmisteilla tehtyihin tutkimuksiin jne.) tehtyjä kirjallisuusviittauksia voidaan käyttää hyväksyttävinä todisteina valmisteen turvallisuudesta ja tehosta, jos hakija selostaa ja perustelee tyydyttävästi näiden tietolähteiden käytön,

7) tämän direktiivin säännökset ovat suurelta osin useimpien jäsenvaltioiden nykyisen hallinnollisen käytännön mukaisia,

8) tämä muutos voi auttaa ratkaisemaan käytännön ongelmia, joita jäsenvaltioilla on lupien antamisessa vanhastaan tunnetuille lääkkeille, ja

9) tämän direktiivin säännökset ovat ihmisille tarkoitettuja lääkkeitä käsittelevän pysyvän komitean lausunnon mukaiset,

ON ANTANUT TÄMÄN DIREKTIIVIN:

1 artikla

Muutetaan direktiivin 75/318/ETY liite tämän direktiivin liitteen mukaisesti.

2 artikla

1. Jäsenvaltioiden on saatettava voimaan tämän direktiivin noudattamisen edellyttämät lait, asetukset ja hallinnolliset määräykset viimeistään 1 päivänä maaliskuuta 2000,

2. Näissä jäsenvaltioiden antamissa 1 kohdassa tarkoitetuissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset komissiolle.

3 artikla

Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

4 artikla

Tämä direktiivi on osoitettu kaikille jäsenvaltioille.

Tehty Brysselissä 8 päivänä syyskuuta 1999.

Komission puolesta

Karel VAN MIERT

Komission jäsen

(1) EYVL L 147, 9.6.1975, s. 1.

(2) EYVL L 214, 24.8.1993, s. 22.

(3) EYVL 22, 9.2.1965, s. 369/65.

LIITE

1) Lisätään direktiivin 75/318/ETY liitteen 3 osaan seuraava uusi I osasto: "I Lääkkeen vakiintunut käyttö

Lääkevalmisteen ainesosan (ainesosien) direktiivin 65/65/ETY 4 artiklan 8 kohdan a alakohdan ii alakohdan mukaisen vakiintuneen käytön ja hyväksyttävän turvallisuustason osoittamisessa on noudatettava seuraavia erityismääräyksiä:

a) Tekijöitä, jotka on otettava huomioon ratkaistaessa, onko lääkkeen ainesosien käyttö vakiintunutta, ovat aineen käytössäoloaika, käytetyt määrät, ainetta kohtaan osoitettu tieteellinen kiinnostus (mikä heijastuu tieteellisten julkaisujen määrässä) ja tieteellisten arvioiden yhdenmukaisuus. Tämän vuoksi eri aineet voivat tarvita eri pituisen ajan niiden "vakiintuneen käytön" määrittämiseksi. Lääkeaineen ainesosan "vakiintuneen käytön" määrittämiseksi tarvittava aika ei saa kuitenkaan olla lyhyempi kuin kymmenen vuotta alkaen aineen ensimmäisestä järjestelmällisestä ja dokumentoidusta käytöstä lääkevalmisteena EU:ssa.

b) Hakijan toimittaman aineiston on katettava kaikki turvallisuusarvion näkökohdat, ja siinä on oltava katsaus asiaa koskevasta kirjallisuudesta tai siinä on viitattava tällaiseen katsaukseen. Katsauksessa on otettava huomioon markkinoille saattamista edeltävät ja sitä seuraavat tutkimukset ja epidemiologisista tutkimuksista, erityisesti vertailevista epidemiologisista tutkimuksista tehdyt tieteelliset julkaisut. Sekä hakemusta tukeva että sen vastainen aineisto on toimitettava.

c) Puuttuviin tietoihin on kiinnitettävä erityistä huomiota ja on perusteltava, miksi turvallisuustasoa voidaan pitää hyväksyttävänä, vaikka tutkimukset ovat puutteelliset.

d) Asiantuntijakertomuksessa on selitettävä, miksi tietoja, jotka koskevat eri valmistetta kuin markkinoille saatettavaa valmistetta, voidaan pitää asianmukaisina. On arvioitava, voidaanko tutkittavaa valmistetta pitää samanlaisena kuin valmistetta, jolle annetaan markkinoille saattamista koskeva lupa valmisteiden eroista huolimatta.

e) Markkinoille saattamista seuraavat kokemukset, jotka on saatu muilla samoja ainesosia sisältävillä tuotteilla, ovat erityisen tärkeitä, ja hakijoiden on erityisesti korostettava tätä seikkaa."

2) Lisätään direktiivin 75/318/ETY liitteen 4 osaan seuraava uusi I osasto: "I Lääkkeen vakiintunut käyttö

Lääkevalmisteen ainesosan (ainesosien) direktiivin 65/65/ETY 4 artiklan 8 kohdan a alakohdan ii alakohdan mukaisen vakiintuneen käytön ja hyväksyttävän turvallisuustason osoittamisessa on noudatettava seuraavia erityismääräyksiä:

a) Tekijöitä, jotka on otettava huomioon ratkaistaessa, onko lääkkeen ainesosien käyttö vakiintunutta, ovat aineen käytössäoloaika, käytetyt määrät, ainetta kohtaan osoitettu tieteellinen kiinnostus (mikä heijastuu tieteellisten julkaisujen määrässä) ja tieteellisten arvioiden yhdenmukaisuus. Tämän vuoksi eri aineet voivat tarvita eri pituisen ajan niiden "vakiintuneen käytön" määrittämiseksi. Lääkeaineen ainesosan "vakiintuneen käytön" määrittämiseksi tarvittava aika ei saa kuitenkaan olla lyhyempi kuin kymmenen vuotta alkaen aineen ensimmäisestä järjestelmällisestä ja dokumentoidusta käytöstä lääkevalmisteena EU:ssa.

b) Hakijan toimittaman aineiston on katettava kaikki tehoarvion näkökohdat, ja sinä on oltava katsaus asiaa koskevasta kirjallisuudesta tai siinä on viitattava tällaiseen katsaukseen. Katsauksessa on otettava huomioon markkinoille saattamista edeltävät ja sitä seuraavat tutkimukset ja epidemiologisista tutkimuksista, erityisesti vertailevista epidemiologisista tutkimuksista tehdyt tieteelliset julkaisut. Sekä hakemusta tukeva että sen vastainen aineisto on toimitettava.

c) Puuttuviin tietoihin on kiinnitettävä erityistä huomiota ja on perusteltava, miksi tehon osoitusta voidaan pitää hyväksyttävänä, vaikka tutkimukset ovat puutteelliset.

d) Asiantuntijakertomuksessa on selitettävä, miksi tietoja, jotka koskevat eri valmistetta kuin markkinoille saatettavaa valmistetta, voidaan pitää asianmukaisina. On arvioitava, voidaanko tutkittavaa valmistetta pitää samanlaisena kuin valmistetta, jolle annetaan markkinoille saattamista koskeva lupa valmisteiden eroista huolimatta.

e) Markkinoille saattamista seuraavat kokemukset, jotka on saatu muilla samoja ainesosia sisältävillä tuotteilla, ovat erityisen tärkeitä, ja hakijoiden on erityisesti korostettava tätä seikkaa."